Na osnovu člana 2. Odluke o Opštinskom veću Opštine Kovačica („Sl. list Opštine Kovačica“ br. 14/08, 16/20), Opštinsko veće Opštine Kovačica na 48. sednici održanoj dana 25.06.2021.g. donelo je

 **PRAVILNIK**

 **O PROCEDURI I KRITERIJUMIMA ZA DODELU NAGRADE**

 **ZA DOPRINOS U KULTURI U OPŠTINI KOVAČICA ZA 2019-2020.g.**

 **Član 1.**

 Ovim pravilnikom se određuje procedura, način, kriterijumi i postupak vrednovanja predloženih kandidata - umetnika za dodeljivanje Nagrade za doprinos u kulturi u opštini Kovačica za 2019-2020. god.

 **Član 2.**

 Oblasti iz kojih se mogu predlagati kandidati za nagrade:

likovno, muzičko, književno, pozorišno, muzičko scensko i plesno stvaralaštvo, izvorno-narodno stvaralaštvo i zaštita kulturne baštine, vizuelno stvaralaštvo i multimedija.

 **Član 3.**

 Konkurs se objavljuje preko lokalnih sredstava informisanja.

 **Član 4.**

 Prijava na konkurs podnosi se:

* **pismeno** na adresu Opština Kovačica, Komisija za nagradu u kulturi, M. Tita 50, Kovačica,
* **elektronskom poštom** na mejl: kultura@kovacica.org,
* ili predajom **lično** na pisarnici Opštinske uprave.

 Trajanje konkursa je 10 (deset) dana od dana objavljivanja.

 **Član 5.**

 Pravo predlaganja imaju sve lokalne institucije, NVO i udruženja, kao i pojedinci, koji svojim obrazloženim i argumentovanim predlogom daju podršku: umetniku (kreativnom ostvarenju), kolektivnom angažmanu i trudu većeg broja učesnika ili uspešno i edukativno organizovane manifestacije - kandidujući ih za nagradu.

**Član 6.**

 Pravo da budu kandidovani imaju:

 -pojedinci, koji su rođeni, živeli ili stvarali na teritoriji opštine;

 -kolektivi, ustanove kulture, udruženja, Kulturno umetnička društva, Vokalno instrumentalni sastavi i muzičke grupe, kao i sve organizacije i manifestacije koje se bave kulturnim radom i stvaralaštvom;

 -realizovani projekti, čiji je rezultat imao izvanredan uspeh i značaj (kako na lokalnom nivou, tako i u R. Srbijii ili inostranstvu);

 -za učesnike, koji nisu sa teritorije opštine, mogu konkurisati ako su učestvovali u projektima realizovanim u opštini ili u R. Srbiji (povezani sa naučnom, intelektualnom ili kulturnom tematikom iz naše opštine).

 **Član 7.**

 Opštinsko veće Opštine Kovačica formira Komisiju, koja rukovodi celokupnim postupkom konkursa. Komisija je samostalna u radu i čine je pet (5) članova.

 Komisija vrši proveru ispravnosti pristigle dokumentacije i na osnovu kriterijuma i merila za vrednovanje vrši procenu i bodovanje kandidata. Utvrđuje i formira rang listu po nagrađenim kategorijama i izveštaj o svom radu podnosi Opštinskom veću opštine Kovačica.

 Komisija na osnovu prispelih predloga može izabrati **kulturni događaj godine** u **2019-2020.** godini.

 Komisija može predložiti **nagradu za životno delo**, stvaraocima za izvaredna i izuzetna dostignuća u kulturi u Opštini Kovačica, za umetnikov celokupni životni opus.

 **Član 8.**

 Merila i kriterijumi za vrednovanje kandidata, umetničkog ostvarenja ili projekta su:

 -prezentovanje – nagrađivanje na smotri (međunarodna, republička, pokrajinska, regionalna, lokalna);

 - merljivi efekti i rezultati u kreativnom izražavanju;

 - broj učesnika i posetilaca, inovativnost izražajne forme;

 - doprinos razvoju tradicionalnih i lokalnih kulturnih specifičnosti narodnosti u Opštini Kovačica;

 - doprinos svojom aktivnošću i ostvarenim projektima na očuvanju kulturne baštine lokalne sredine.

 **Član 9.**

 Primedbe na rang listu mogu se podneti u roku od 24h po njenom objavljivanju.

**Član 10.**

 Opštinsko veće opštine Kovačica razmatra, usvaja i proglašava nosioce –LAUREATE nagrada.

 Nagrade u vidu plaketa za svaku kategoriju u tri vrednosne veličine dodeljuju se na centralnoj manifestacijiu prisustvu svih nagrađenih i gostiju.

 **Član 11.**

Ovaj Pravilnik stupa na snagu osmog dana od dana donošenja od strane Opštinskog veća opštine Kovačica.

 **Član 12.**

 Stupanjem na snagu ovog Pravilnika, prestaje da važi Pravilnik o proceduri i kriterijumima izbora laureata za dodelu Nagrade u kulturi u opštini Kovačica za 2018. godinu, broj 06-15/19-01 od 21.03.2019. godine.

OPŠTINA KOVAČICA

OPŠTINSKO VEĆE

BROJ: 06-49/21-01

Dana, 25.06.2021.g.

 PREDSEDNIK OPŠTINE

 Jaroslav Hrubik